โฆษกกระทรวงการต่างประเทศระบุยังไม่พบคนไทยได้รับผลกระทบ จากเหตุการณ์พายุไต้ฝุ่นหมายเลข 21 เคลื่อนตัวเข้าสู่ภูมิภาคคันไซทางตะวันตกของญี่ปุ่น
นางสาวบุษฎี สันติพิทักษ์ อธิบดีกรมสารนิเทศและโฆษกกระทรวงการต่างประเทศ เปิดเผยว่า เมื่อวันที่ 4 กันยายนที่ผ่านมา พายุไต้ฝุ่นหมายเลข 21 ได้เคลื่อนตัวเข้าสู่ภูมิภาคคันไซทางตะวันตกของญี่ปุ่น ทำให้เกิดฝนตกหนัก คลื่นสูงมีลมกระโชกแรง ส่งผลให้บ้านเรือนในพื้นที่เสียหายและมีการยกเลิกเที่ยวบินเข้า/ออกสนามบินคันไซ ล่าสุดสถานเอกอัครราชทูต ณ กรุงโตเกียว ได้ตรวจสอบแล้วยังไม่พบคนไทยได้รับผลกระทบ จากเหตุการณ์ดังกล่าว ทั้งนี้ขอให้ติดตามสถานการณ์อย่างใกล้ชิดและโปรดวางแผนการเดินทางรวมทั้งตรวจสอบสถานะเที่ยวบิน และตารางการเดินรถไฟในแต่ละพื้นที่ของญี่ปุ่นด้วย



อย่างไรก็ตาม หากต้องการขอความช่วยเหลือจากกระทรวงการต่างประเทศ สามารถติดต่อได้ทางช่องทาง ฮอตไลน์ สถานกงสุลใหญ่ ณ นครโอซากา โทร  81 09 7488 5672 สถานเอกอัครราชทูต ณ กรุงโตเกียว และคอลเซ็นเตอร์ กรมการกงสุล โทร  66 2 572 8442